Kgopela Thušo ya Modimo Gore o be le Lenyalo le le Thabilego | Lapa le le Thabilego
“Yo a ba bopilego mathomong o ba dirile e le yo motona le yo motshadi.”—Mateo 19:4
Jehofa * Modimo ke mothomi wa lenyalo la pele. Beibele e re botša gore o bopile mosadi wa pele gomme “a mo tliša go monna.” Adama o be a thabile kudu moo a ilego a re: “Mafelelong yo ke yena lerapo la marapo a ka le nama ya nama ya ka.” (Genesi 2:22, 23) Jehofa o sa dutše a nyaka gore bao ba lego lenyalong ba thabe.
Ge o tsena lenyalong, o ka nagana gore dilo di tla dula di sepela gabotse. Eupša, gaešita le monna goba mosadi bao ba tlogago ba ratana ba tla ba le mathata a itšego. (1 Bakorinthe 7:28) Poroutšheng ye, o tla hwetša melao ya motheo ya Beibele yeo ge e ba e dirišwa, e ka dirago gore lenyalo le lapa la gago e be le le thabilego.—Psalme 19:8-11.
1 AMOGELA KAROLO YEO JEHOFA A GO FILEGO YONA
SEO BEIBELE E SE BOLELAGO: Monna ke hlogo ya lapa.—Baefeso 5:23.
Ge e ba o le monna, Jehofa o letetše gore o sware mosadi wa gago gabotse. (1 Petro 3:7) Jehofa o mo dirile gore e be molekane wa gago, gomme o nyaka gore o mo sware ka seriti le lerato. (Genesi 2:18) O swanetše go rata mosadi wa gago go fihla bokgoleng bja gore o bee dikganyogo tša gagwe pele ga tša gago.—Baefeso 5:25-29.
Ge e ba o le mosadi, Jehofa o letetše gore o hlomphe monna wa gago ka mo go tseneletšego gomme o mo thuše go phetha karolo ya gagwe. (1 Bakorinthe 11:3; Baefeso 5:33) Thekga diphetho tša gagwe gomme o dirišane le yena ka pelo ka moka. (Bakolose 3:18) Ge o dira bjalo, o tla ba yo a kgahlišago mahlong a monna wa gago le a Jehofa.—1 Petro 3:1-6.
Botšiša molekane wa gago seo o ka se dirago gore o be mosadi goba monna yo kaone. Theetša ka kelohloko, gomme o dire seo o ka se kgonago gore o kaonefatše
O se fele pelo. Go tla le tšea nako gore le ithute go thabišana
2 TSHWENYEGA E LE RURI KA MAIKWELO A MOLEKANE WA GAGO
SEO BEIBELE E SE BOLELAGO: O swanetše go šetša dikgahlego tša molekane wa gago wa lenyalo. (Bafilipi 2:3, 4) Tšeela molekane wa gago godimo, o sa lebale gore Jehofa o nyaka gore bahlanka ba gagwe ba be “bonolo go bohle.” (2 Timotheo 2:24) “Go na le yo a bolelago a sa naganišiše bjalo ka ge eka o hlaba ka tšhoša, eupša leleme la ba bohlale le a fodiša.” Ka gona kgetha mantšu a gago gabotse. (Diema 12:18) Moya wa Jehofa o tla go thuša gore o bolele ka botho le ka lerato.—Bagalatia 5:22, 23; Bakolose 4:6.
Rapelela thušo ya gore o dule o thekgile ditho gomme o be le monagano o bulegilego ge o boledišana le molekane wa gago ka dilo tše bohlokwa
Naganišiša ka kelohloko ka seo o tlago go se bolela le kamoo o tlago go se bolela ka gona
3 EBANG NGATANA E TEE
SEO BEIBELE E SE BOLELAGO: Ge o tsena lenyalong, o ba “nama e tee” le molekane wa gago. (Mateo 19:5) Eupša le sa dutše le le batho ba babedi gomme le ka fapana ka dikgopolo. Ka gona le swanetše go ithuta go ba batee kgopolong le maikwelong. (Bafilipi 2:2) Botee bo a nyakega ge go dirwa diphetho. Beibele e re: “Maano a tiišwa ka dikeletšo.” (Diema 20:18) Dumelelang melao ya motheo ya Beibele go le hlahla ge le dira diphetho tše bohlokwa.—Diema 8:32, 33.
O se botše molekane wa gago taba e itšego le dikgopolo tša gago feela, eupša o mmotše le kamoo o ikwago ka gona
Boledišana le molekane wa gago pele o itlama ka selo se itšego
^ ser. 4 Jehofa ke leina la Modimo bjalo ka ge le utolotšwe ka Beibeleng.
EBA LE TEKATEKANO GOMME O BE LE KHOLOFELO
O se ke wa letela gore wena goba molekane wa gago le dire dilo ka mo go phethagetšego. (Psalme 103:14; Jakobo 3:2) Šetša dika tše dibotse tša molekane wa gago. Kgodišega gore melao ya motheo ya Beibele e tla le thuša, gomme o se fele pelo. (2 Timotheo 3:16) Jehofa o tla šegofatša maiteko a lena a go latela keletšo ya gagwe, gomme lenyalo la lena le tla tšwela pele le tia ge nywaga e dutše e eya.—Bagalatia 6:9.
IPOTŠIŠE . . . Na molekane wa ka o kgona go bona gore ke tshwenyegile ka yena go feta nna?
Ke’ng seo ke se dirilego lehono go bontšha gore ke rata molekane wa ka le go mo hlompha?
Na Beibele e ka Nthuša go ba le Lapa Leo le Thabilego?
Keletšo e bohlale yeo e tšwago ka Beibeleng e šetše e thušitše banna le basadi ba dimilione go ba le lethabo ka gae.
mailto:?body=Kgopela Thušo ya Modimo Gore o be le Lenyalo le le Thabilego%0a%0ahttps%3A%2F%2Fwww.jw.org%2Ffinder%3Fdocid%3D1102014391%26wtlocale%3DSE%26srcid=share⊂ject=Kgopela Thušo ya Modimo Gore o be le Lenyalo le le Thabilego